Jonavos sporto arena

Jonavos sporto arena – tai modernus daugiafunkcinis kompleksas, kuriame sudarytos visos sąlygos plėtoti sportinę ir kultūrinę veiklą, organizuoti aukšto lygio sporto ir meninius renginius, rengti miesto šventes ir kitus masinius renginius.

Arenoje treniruojasi ir namų varžybas žaidžia Jonavos Sporto Klubas, rungtyniaujantis NKL čempionate.

Arena lengvai pritaikoma įvairių sporto šakų varžyboms:

krepšinio;
salės futbolo;
tinklinio;
rankinio;
bokso;
dziudo;
stalo teniso;
badmintono;
gimnastikos;
sportinių šokių ir kt.

Arenoje įrengtos penkios VIP ložės su tribūnomis po 24 sėdimas vietas.

Pirmame arenos aukšte nuolat veikia restoranas Charlie Pizza, o trečiame aukšte renginių metu dirba VIP baras.

Arenoje taip pat įrengta 40 vietų konferencijų salė, erdvios patalpos sportininkams ir atlikėjams, sauna ir masažinė vonia.

Bendras Jonavos sporto arenos plotas – daugiau nei 6 800 kvadratinių metrų.

Arena atidaryta 2017 m. vasario 22 d. Iškilmingoje atidarymo ceremonijoje žiūrovai išvydo teatralizuotą įvairių sporto šakų atstovų eiseną, skambėjo Lietuvos Valstybinio simfoninio orkestro atliekama muzika ir Lino Adomaičio bei Iglės Bernotaitytės dainos.

Atidarymo koncerto metu naujosios arenos salė buvo užpildyta visiškai. Jonaviečiai išpirko visus bilietus į pirmąjį renginį arenoje.

2018 m. ir 2019 m. arenoje vyko NKL finalo ketverto varžybos.

Istorija 
2006 m. Jonavos rajono savivaldybės taryba pritarė, kad būtų statomas Jonavos rajono savivaldybės sporto, sveikatingumo ir pramogų kompleksas. Buvo nutarta Jonavoje statyti ir rekonstruoti keturis sportinius-pramoginius objektus. Pirmajame etape pastatyta ir įrenginėjamas universalus sporto centras, kitaip dar vadinamas Jonavos arena. Planuota baigti 2016 m. Statybą iš esmės finansuoja Lietuvos valstybė. Dalį lėšų skyrė Jonavos rajono savivaldybė.
Bendrovė „Achema“ skirti lėšų Jonavos arenai nesutiko.

2007 m. Sporto komplekso idėjos konkursą laimėjo keturių architektų grupė. Ramūnas Grubinskas, Laura Amankavičiūtė, Vytautas Putna, Lilija Putnienė. Architektai dalyvavo visuose statybos etapuose.

2008 m. paskelbta komplekso vizija ir surengtas konkursas projektavimo darbams.

2010 m. buvo baigtas rengti statinio projektas, gautas statybos leidimas, skirtas 0,9 mln. Lt finansavimas iš valstybės investicijų programos. Konkurso būdu buvo parinktas rangovas. Rangos sutarties vertė – 26,5 mln. litų. Arena rūpinosi tuometiniai Jonavos rajono vadovai – meras Bronislovas Liutkus, vicemerai Mindaugas Sinkevičius ir Vytas Vaicekauskas.

2010 m. rugsėjo 4 d. buvo įleista kapsulė su laišku ateities kartoms. Ceremonijoje dalyvavo Seimo nariai Mindaugas Bastys, Andrius Mazuronis, Aleksandras Sacharukas, Mantas Varaška, jonavietis Rimantas Sinkevičius, Kūno kultūros ir sporto departamento generalinis direktorius Klemensas Rimšelis, Tinklinio federacijos generalinis sekretorius Juozas Lapeika, 2011 m. Europos krepšinio čempionato organizacinio komiteto vykdomasis direktorius Mindaugas Špokas, Jonavos sporto mokyklos auklėtiniai krepšininkas Darius Maskoliūnas, boksininkas Rimvydas Bilius bei futbolininkas Dominykas Galkevičius, taip pat Jonavos sporto centro direktorė Regina Stupurienė, perskaičiusi laišką apie pradėtas statybas.

Nuo 2010 m. rudens iki 2012 m. pavasario (beveik pustrečių metų) numatytoje teritorijoje vyko tik lauko inžinerinių tinklų statybos darbai, nes darbų eiga priklausė nuo skiriamų lėšų, beveik šimtu procentų skiriamų valstybės.

2011 m. arenai buvo skirta dar 2 milijonai litų. Už juos atlikti pagrindų įrengimo, grunto kasimo, polinių pamatų ir rūsio sienų įrengimo, išorės vandentiekio tinklų įrengimo, sporto salės drenažo įrengimo, šiluminių trasų įrengimo darbai.

2012 m. arenos statybai skirta dar 2 milijonai litų.
2013 m. gautas 3,5 mln. finansavimas.

2014 m. 4 milijonai litų buvo skirti iš valstybės investicijų programos, o 1,7 milijono litų – iš savivaldybės biudžeto.

2015 m. arenos statybai numatyta skirti 3,7 mln. litų (1,07 mln. eurų). Už juos tęsiami vidaus įrengimo darbai, patalpų apdaila, pradėti gerbūvio tvarkymo darbai.

2015 m. kovo 17 d. pastatytoje arenoje kilo nedidelis gaisras. Degė ir buvo užgesintas pastato stogas.

2015 m. vasarą areną atvykęs apžiūrėjo Lietuvos premjeras Algirdas Butkevičius. Įvertinęs, kad į statinį buvo sudėta tūkstančiai kubinių metrų betono, siūlė už tokį projektą „labai stipriai“ bausti, vežti studentus rodyti, kaip nereikia projektuoti, nes investuota suma neatitinka pastato vertės. Pasak Lietuvos ministro pirmininko, už tokią sumą buvo galima įrengti 3 sales (krepšinio, dvi kitoms sporto šakoms) ir baseiną. Kaip sektiną pavyzdį Lietuvos premjeras nurodė Šakius, kur kompaktiška 1300 vietų Sporto arena buvo pastatyta už 7 mln. litų (visas sporto kompleksas su krepšinio sale, baseinu, sūkurine vonia – už 10 mln. Lt).
Jonavos arenos statybai gavus reikšmingą 4,7 mln. eurų paramą iš valstybės, 2015 m. birželio 23 d. per Jonines Jonavos rajono savivaldybės meras Mindaugas Sinkevičius Lietuvos Vyriausybės vadovą Algirdą Butkevičių paskelbė Jonų Respublikos garbės piliečiu.

2015 m. metų pabaigoje šiam projektui įgyvendinti iš viso buvo išleista apie 5,8 mln. eurų, iš kurių 1,1 mln. eurų skyrė Jonavos savivaldybė.
Siekiant kuo greičiau pabaigti viską iki galo ir pradėti eksploatuoti areną, dar trūko 3,6 mln. eurų (2015 m. birželio mėn. duomenimis). Savivaldybės meras tikėjosi, kad padės Jonavos rajone įsikūrusi AB „Achema“ (kaip 2013 m. Kėdainių arena buvo pastatyta įmonės AB „Lifosa“), taip pat koncerno Achemos grupė savininkė jonavietė Lyda Lubienė, kiti svarbūs akcininkai, tačiau paramos iš verslo sektoriaus nebuvo sulaukta. 2015 m. liepos 30 d. sprendimu dėl miesto administracinių ribų keitimo Jonavos rajono savivaldybės taryba, vadovaujama mero M. Sinkevičiaus, nusprendė „Achemą“ iš kaimo teritorijos priskirti Jonavos miestui, taip žemės nuomos mokesčius ateityje šiai bendrovei pakeliant apie 10 kartų, dėl adreso keitimo sukeliant būtinybę skirti nemažas lėšas partnerių ir tiekėjų informavimui, duomenų keitimui Registrų centre, perregistruojant tūkstančius sutarčių ir kt. „Achema“ tuo buvo nepatenkinta ir viešai išdėstė neigiamas tokio sprendimo pasekmes. 2016 m. birželio 30 d. Jonavos rajono tarybai pripažinus netekusiu galios 2015 m. liepos 30 d. sprendimą dėl „Achemos“ įtraukimo į miesto teritoriją, iškart po to – 2016 m. liepos 11 d. – AB „Achema“ skyrė 600 000 eurų tikslinę paramą, skirtą finansuoti Jonavos sporto arenos statybas (Paramos sutartį pasirašė AB „Achema“ generalinis direktorius Ramūnas Miliauskas ir Jonavos rajono savivaldybės administracijos direktoriaus pavaduotojas Valdas Majauskas).

2016 m. vasarą Jonavos rajono taryba Sporto arenai papildomai skyrė 300 000 eurų sumą, nes rangovui vykdant darbus kieme, buvo pastebėta, jog dujų ir elektros tinklai yra per aukštai, dėl ko reikia vykdyti papildomus, nenumatytus darbus, ištaisyti spragas.

2017 m. vasario 22 d. ši arena buvo atidaryta.

Šaltiniai

Nuorodos 

 Jonavos sporto arenos puslapis 

Jonavos pastatai
Jonavos sportas
Lietuvos sporto arenos